Projekts

LATVIJAS REPUBLIKAS MINISTRU KABINETS

2011.gada Rīkojums Nr.\_\_\_\_\_

Rīgā (prot.Nr.\_\_\_\_\_)

**Par atteikumu nodot privatizācijai nekustamo īpašumu**

**Maiznīcas ielā 12, Rīgā**

1. Ministru kabinets (Brīvības bulvāris 36, Rīga, LV-1050) ir izskatījis:

1.1. sabiedrības ar ierobežotu atbildību „Investbalt” (vienotais reģistrācijas Nr.40003787892) iesniegto privatizācijas ierosinājumu (reģistrēts Privatizācijas aģentūras privatizācijas ierosinājumu reģistrā 2006.gada 18.augustā ar Nr.1.227);

1.2.  sabiedrības ar ierobežotu atbildību “VIJONA” (laikrakstā „Latvijas Vēstnesis” 12.07.2007. publicēts, ka no 06.07.2007. tiek manīts nosaukums uz sabiedrību ar ierobežotu atbildību "ML asphalt") (vienotais reģistrācijas Nr.40003715818) iesniegto privatizācijas ierosinājumu (reģistrēts Privatizācijas aģentūras privatizācijas ierosinājumu reģistrā 2006.gada 31.augustā ar Nr.1.672).

2. Privatizācijas ierosinātāji: sabiedrība ar ierobežotu atbildību „Investbalt” (vienotais reģistrācijas Nr.40003787892) un sabiedrība ar ierobežotu atbildību "ML asphalt" (vienotais reģistrācijas Nr.40003715818) ierosina privatizēt nekustamo īpašumu Maiznīcas ielā 12, Rīgā (nekustamā īpašuma kadastra Nr. Nr.0100 023 2006).

3. Pēc privatizācijas ierosinājumu izskatīšanas Ministru kabinets konstatē:

3.1. nekustamais īpašums (nekustamā īpašuma kadastra Nr. 0100 023 2006) Maiznīcas ielā 12, Rīgā, sastāv no zemesgabala (zemes vienības kadastra apzīmējums 0100 023 2006) 1345 m2 platībā un vienas būves - noliktavas (būves kadastra apzīmējums Nr.0100 023 2006 001) ar kopējo platību 1146.2 m2 (turpmāk – valsts īpašuma objekts).

3.2. valsts īpašuma objekts 2005.gada 11.novembrī ir ierakstīts Rīgas pilsētas zemesgrāmatas nodalījumā Nr.100000124452 uz valsts vārda Finanšu ministrijas personā. Rīgas pilsētas zemesgrāmatas nodalījuma Nr.100000124452 III.daļas 1.iedaļas 1.4. ierakstā izdarīts ieraksts – īpašums atrodas Rīgas vēsturiskā centra pilsētas pilsētbūvniecības pieminekļu teritorijā.

3.3.  Ar Finanšu ministrijas 2005.gada 16.decembra rīkojumu Nr.1540 valsts īpašuma objekts nodots valsts akciju sabiedrībai „Valsts nekustamie īpašumi” pārvaldīšanā.

3.4. valsts īpašuma objekts nav iznomāts.

3.5. valsts akciju sabiedrība „Valsts nekustamie īpašumi” 2009.gada 12.novembrī ir noslēgusi valsts īpašuma objekta apsaimniekošanas un lietošanas līgumu Nr.2997 ar valsts sabiedrību ar ierobežotu atbildību „Latvijas Nacionālā opera”. Līgums ir spēkā līdz 2011.gada 31.decembrim.

3.6. saskaņā ar likuma "Par valsts un pašvaldību īpašuma objektu privatizāciju" 17.panta pirmo daļu nav subjekta, kuram varētu tikt atzītas minētā nekustamā īpašuma pirmpirkuma tiesības;

3.7. valsts īpašuma objektu izmanto valsts sabiedrība ar ierobežotu atbildību „Latvijas Nacionālā opera” un tas tiek izmantots izrāžu dekorāciju un rekvizītu uzglabāšanai. Tādejādi valsts īpašuma objekts nepieciešams valsts sabiedrībai ar ierobežotu atbildību „Latvijas Nacionālā opera” valsts deleģēto kultūras funkciju un uzdevumu nodrošināšanai.

3.8. Saskaņā ar Latvijas Nacionālās operas likuma 2.panta pirmo daļu Nacionālā opera ir nacionālas nozīmes valsts kultūras institūcija — kapitālsabiedrība, kuras kapitāla daļu turētājs ir Kultūras ministrija. Saskaņā ar Latvijas Nacionālās operas likuma 4.pantu Latvijas Nacionālā opera iestudē operas un baleta izrādes, koncertus un citus uzvedumus, organizē operas un baleta izrādes un koncertus Latvijā un ārvalstīs, veicina jaunu latviešu oriģināldarbu radīšanu operas un baleta žanrā un iestudē tos, veicina jaunu un talantīgu mākslinieku izaugsmi, veido studijas, kā arī operas un baleta klases, pārstāv Latviju dažādos starptautiskajos festivālos, konkursos un citos pasākumos, kā arī reprezentē Latvijas kultūru ārvalstīs un sekmē Latvijas integrāciju pasaules kultūras procesos, veic kultūrizglītojošo darbu, rosina sabiedrībā interesi par operu un baletu, vāc, uzkrāj un vērtē kultūras informāciju un nodrošina tās pieejamību sabiedrībai.

3.9. Pamatojoties uz Valsts pārvaldes iekārtas likuma 40.panta otro daļu un 41.pantu, kā arī Kultūras institūciju likuma 23.panta otro daļu, 2009.gada 10.janvārī starp Kultūras ministriju un sabiedrību ar ierobežotu atbildību „Latvijas Nacionālā opera” noslēgts līgums Nr.2.1-21/25 „Par valsts deleģētu kultūras funkciju veikšanu”. Saskaņā ar minēto līgumu un politikas pamatnostādnēs „Valsts kultūrpolitikas vadlīnijas 2006.–2015.gadam. Nacionāla valsts” (apstiprinātas ar Ministru kabineta 2006.gada 18.aprīļa rīkojumu Nr.264 "Par ilgtermiņa politikas pamatnostādnēm "Valsts kultūrpolitikas vadlīnijas 2006.–2015.gadam Nacionāla valsts"") noteiktajiem mērķiem Latvijas Nacionālā opera īsteno šādas valsts funkcijas kultūrpolitikas jomā:

3.9.1. rada un dara pieejamas plašai sabiedrības daļai kvalitatīvas profesionālā operas un baleta mākslas izrādes, veicinot daudzveidību un izcilību;

3.9.2. iestudē latviešu mūsdienu operas un baleta darbus;

3.9.3. izmanto operas un baleta mākslas iespējas nacionālās identitātes un latviešu valodas kultūras nostiprināšanai;

3.9.4. ar operas un baleta mākslas starpniecību sekmē bērnu un jauniešu personības veidošanos;

3.9.5. īsteno izglītojošas un sociālas programmas sabiedrības izglītošanai un integrācijas procesu veicināšanai;

3.9.6. veicina jaunradi, radošus eksperimentus un starpnozaru sadarbību;

3.9.7. popularizē Latvijas operas un baleta mākslas sasniegumus ārvalstīs un apgūst starptautisko pieredzi operas un baleta mākslas jomā;

3.9.8. sabiedrības interesēs efektīvi saimnieko ar operas un baleta nozarē ieguldītiem valsts līdzekļiem.

3.10. lai veiktu normatīvajos aktos un deleģēšanas līgumā noteiktās funkcijas, valsts sabiedrībai ar ierobežotu atbildību „Latvijas Nacionālā opera” ir vajadzīgas telpas, kur novietot izrāžu dekorācijas un rekvizītus. Valsts īpašuma objekts nepieciešams valsts sabiedrībai ar ierobežotu atbildību „Latvijas Nacionālā opera” tās funkciju nodrošināšanai, jo tajā tiek izvietotas un glabātas izrāžu dekorācijas un rekvizīti. Valsts īpašuma objekts ir piemērots minēto dekorāciju un rekvizītu glabāšanai. Valsts sabiedrībai ar ierobežotu atbildību „Latvijas Nacionālā opera” īpašumā un bezatlīdzības lietojumā nav citu nekustamo īpašumu, kurā izvietot un glabāt izrāžu dekorācijas un rekvizītus, tādējādi nodrošinot tās funkciju izpildi.

3.11. saskaņā ar Administratīvā procesa likuma 62.panta pirmo daļu Ministru kabineta rīkojuma projekts „Par atteikumu nodot privatizācijai nekustamo īpašumu Maiznīcas ielā 12, Rīgā” 2010.gada 11.novembrī tika nosūtīts privatizācijas ierosinātājiem: sabiedrībai ar ierobežotu atbildību „Investbalt” un sabiedrībai ar ierobežotu atbildību "ML asphalt" – viedokļa sniegšanai. Atbilde nav saņemta.

4. Saskaņā ar Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 6.panta trešo daļu Ministru kabinets, lemjot par valsts īpašuma objekta, kā arī apbūvēta vai neapbūvēta zemesgabala nodošanu privatizācijai, izvērtē, vai attiecīgais objekts vai zemesgabals ir nepieciešams valsts pārvaldes funkciju vai valsts komercdarbības veikšanai saskaņā ar Valsts pārvaldes iekārtas likumu.

 Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 6.panta piektajā daļā noteikts, ka tikai Ministru kabinets var pieņemt lēmumu par atteikumu nodot privatizācijai valsts īpašuma objektu, likuma 5.panta otrās daļas 2.punktā minēto apbūvētu zemesgabalu, kā arī neapbūvētu zemesgabalu. Ministrijas vai citas institūcijas iebildumi pret konkrētā valsts īpašuma nodošanu privatizācijai nevar būt par pamatu tam, lai šā valsts īpašuma privatizācijas ierosinājumu Ministru kabinets neizskatītu pēc būtības. Lēmumā par atteikumu nodot privatizācijai valsts īpašuma objektu, likuma 5.panta otrās daļas 2.punktā minēto apbūvētu zemes gabalu, kā arī neapbūvētu zemesgabalu norādāms, kuras valsts pārvaldes funkcijas veikšanai vai kādas komercdarbības veikšanai attiecīgais objekts vai zemesgabals nepieciešams.

5. Ikviena personas tiesību ierobežojuma pamatā ir apstākļi un argumenti, tātad ierobežojums tiek noteikts svarīgu valsts interešu labad. Tādēļ atteikumam, kas radītu personas tiesību ierobežojumu, ir jāatbilst samērīguma principam, proti, ja publiska vara ierobežo personas tiesības un likumiskās intereses, ir jāievēro saprātīgs līdzsvars starp sabiedrības un indivīda interesēm.

Atbilstoši Administratīvā procesa likuma 13.pantam un 66.panta pirmās daļas 4.punktam – labums, ko sabiedrība iegūst, Ministru kabinetam atsakot nodot privatizācijai valsts īpašuma objektu, ir lielāks nekā privatizācijas ierosinātāju tiesisko interešu ierobežojums, jo netiek apdraudēta valsts sabiedrības ar ierobežotu atbildību „Latvijas Nacionālā opera” funkciju izpilde. Līdz ar to secināms, ka valsts īpašuma objekts ir saglabājams valsts īpašumā.

Atsakot nodot privatizācijai valsts īpašuma objektu, samērīguma princips tiek ievērots un tiek sasniegts sabiedrības interesēm atbilstošs mērķis. Pašreizējā ekonomiskajā situācijā valsts sabiedrībai ar ierobežotu atbildību „Latvijas Nacionālā opera” nav iespējams papildus iznomāt atbilstoši tirgus cenām un pielāgot valsts sabiedrības ar ierobežotu atbildību „Latvijas Nacionālā opera” īpašajām vajadzībām citu atbilstošu ēku dekorāciju un rekvizītu glabāšanai.

6. Ievērojot minētos apsvērumus un pamatojoties uz Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 6.panta trešo un piekto daļu, Ministru kabinets nolemj atteikt nodot privatizācijai valsts īpašuma objektu, jo valsts īpašuma objekts nepieciešams valsts sabiedrībai ar ierobežotu atbildību „Latvijas Nacionālā opera” valsts pārvaldes uzdevumu īstenošanai.

7. Šo rīkojumu saskaņā ar Administratīvā procesa likuma 76.panta otro daļu, 188.panta pirmo daļu un 189.panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas dienas laikrakstā "Latvijas Vēstnesis".

Ministru prezidents, V. Dombrovskis

Kultūras ministre S.Ēlerte

Iesniedzējs:

Kultūras ministre S.Ēlerte

Vizē:

Valsts sekretāre S.Zvidriņa

2011.06.07. 15:40

1218

J.Šumeiko

673302691, Juris.Sumeiko@km.gov.lv